नेपालमा जात र धर्ममा मात्र होइन प्रकृति र संस्कृतिमा पनि विविधता छ : राष्ट्रपति
राष्ट्रपति रामचन्द्र पौडेलले विश्व सामु नेपाललाई प्रकृति र संस्कृतिले चिनाएको बताउनुभएको छ ।
काठमाडौं, वैशाख २ गते । राष्ट्रपति रामचन्द्र पौडेलले विश्व सामु नेपाललाई प्रकृति र संस्कृतिले चिनाएको बताउनुभएको छ । इन्ट्रा–नेश्नल वेलफेयर एण्ड सर्पोट फाउण्डेशन अमेरिकाले गरिरहेको ‘मेरो भ्वाइस इनिभर्स र मेरो डान्स इनिभर्स’ प्रतियोगिताका सहभागी कलाकारहरूलाई सम्बोधन गर्नुहुँदै राष्ट्रपति पौडेलले नेपाल बहुजातीय तथा बहुसांस्कृतिक मुलुक भएको बताउनुभयो ।राष्ट्रपति पौडेलले नेपालमा जात धर्ममामात्र विविधता नभई प्रकृति र संस्कृतिमा पनि विविधता भएको विचार व्यक्त गर्नुभयो । उहाँले नेपालमा आर्य, मङ्गोल र आग्नेय परिवारका समुदायको समिश्रित संस्कृति रहेको बताउनुहुँदै यी सबैलाई मिलाउन सकेमा नेपाली–नेपालीबीचको एकता बलियो हुने धारणा व्यक्त गर्नुभयो ।राष्ट्रपति पौडेलले नेपालीहरू विश्वका कुना कुनामा पुगेको बताउनुहुँदै विदेशमा रहेर पनि नेपालीले आफ्नो पहिचान र संस्कृति जोगाउने अभियानमा लागेकोमा इन्ट्रा–नेश्नल वेलफेयर एण्ड सपोर्ट फाउण्डेशनको प्रशंसा गर्नुभयो । नेपालको संस्कृति विश्व सामु चिनाउनका लागि फाउण्डेशनले अझै थप काम गर्नुपर्ने राष्ट्रपति पौडेलको सुझाव थियो ।फाउण्डेशनले आफ्रिकाभन्दा बाहेकका ६ महादेशका विभिन्न देशबाट र नेपालबाट मेरो भ्वाइस इनिभर्स र मेरो डान्स इनिभर्समा नेपाली संस्कृति र पहिचान झल्कने नृत्य र गायन प्रतियोगिता गरिरहेको छ । गायनतर्फ १२० जना र नृत्यतर्फ १२० जना कलाकार सहभागी रहेको फाउण्डेशनले जनाएको छ ।